જ્યોતિરાદિત્ય આ વિજયના જોરે આગામી વિધાનસભાની ચૂંટણીમાં રાજ્યમાં કોંગ્રેસ મુખ્યપ્રધાનપદના દાવેદાર બનવા થનગની રહ્યા છે, પરંતુ તેમના પક્ષના પ્રતિસ્પર્ધીઓ મતોની ટકાવારી ઘટવાને કારણે આ વિજયને મહત્ત્વનો ગણતા નથી. બીજી બાજુ ભાજપે આ પેટા ચૂંટણીના પરાજયને ગંભીરતાથી લઈને મુખ્યપ્રધાન શિવરાજસિંહ ચૌહાણને તાકીદ કરી છે. અહેવાલ એવા છે કે શિવરાજસિંહના ભવિષ્ય અંગે ભાજપ અને સંઘમાં મંત્રણા શરૃ થઈ ગઈ છે. આવી વિચારણાનું કારણ એ છે કે રાજ્યમાં ંશિવરાજસિંહ પકડ ગુમાવી રહ્યા છે. ગત દિવસોમાં એક એજન્સી દ્વારા રાજ્યવ્યાપી જનમત સર્વેક્ષણ કરાવવામાં આવ્યું હતું. તેનાં તારણોએ ભાજપ અને સંઘની ચિંતા વધારી દીધી છે. આ તારણ અનુસાર ભાજપને આગામી ચૂંટણીમાં એકસોથી ઓછી બેઠકો મળે તેમ છે. આ સર્વે પછી ભાજપ-સંઘે પક્ષના ૭૩ ધારાસભ્યોને અલગ તારવ્યા છે, જેમની કામગીરી નબળી છે અને મતવિસ્તારના લોકોમાં તેમની સામે રોષ પ્રવર્તે છે. આ તમામના સ્થાને ભાજપ નવા ચહેરા મેદાનમાં ઉતારે તેવી શક્યતા છે.